**Úplné znenie**

**Vnútorného predpisu číslo 8/2013**

zo dňa 29. 10. 2013

Štipendijný poriadok

Slovenskej technickej univerzity v Bratislave

**v znení dodatkov č. 1 až 3**

Dátum: 24. 11. 2020

Rektor Slovenskej technickej univerzity v Bratislave (ďalej tiež „STU“) po schválení Dodatku číslo 3 k vnútornému predpisu STU číslo 8/2013 zo dňa 29. 10. 2013 „Štipendijný poriadok Slovenskej technickej univerzity v Bratislave“ Akademickým senátom STU dňa 23. novembra 2020, na základe článku 13 bod 8 Štipendijného poriadku STU v spojení s článkom 10 bod 3 smernice rektora číslo 4/2013-SR zo dňa 03. 10. 2013 „Pravidlá vydávania interných predpisov Slovenskej technickej univerzity v Bratislave“, vydáva nasledovné

**Úplné znenie**

**vnútorného predpisu**

**Slovenskej technickej univerzity v Bratislave číslo 8/2013 zo dňa 29. 10. 2013**

**v znení dodatku č. 1 zo dňa 24. 02. 2015, dodatku č. 2 zo dňa 21. 04. 2017**

**a dodatku č. 3. zo dňa 24. 11. 2020**

**ŠTIPENDIJNÝ PORIADOK**

**Slovenskej technickej univerzity v Bratislave:**

**Slovenská technická univerzita v Bratislave, Vazovova 5, Bratislava**

V Bratislave 29. 10. 2013

Číslo: 8/2013

Akademický senát Slovenskej technickej univerzity v Bratislave (ďalej len „STU“) v súlade s § 9 ods. 1 písm. b) v spojení s § 15 ods. 1 písm. j) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“), schválil na svojom zasadnutí dňa 28. októbra 2013 nasledovný

**ŠTIPENDIJNÝ PORIADOK**

**Slovenskej technickej univerzity v Bratislave**

# ČASŤ PRVÁ ZÁKLADNÉ USTANOVENIA

## Článok 1

1. Štipendijný poriadok STU (ďalej len „štipendijný poriadok“) upravuje podmienky na priznávanie a poskytovanie štipendií podľa § 95 a nasl. zákona, podmienky na poskytovanie študentských pôžičiek podľa § 101 ods. 3 zákona študentom bakalárskych, inžinierskych, magisterských a doktorandských študijných programov uskutočňovaných na STU a tvorbu a štruktúru štipendijného fondu STU.
2. STU poskytuje štipendiá študentom STU (ďalej tiež ako „študent“) z nasledovných zdrojov (§ 95 zákona):
   1. z prostriedkov poskytnutých na tento účel zo štátneho rozpočtu,
   2. z vlastných zdrojov prostredníctvom štipendijného fondu STU.
3. STU poskytuje študentom tieto štipendiá:
   1. sociálne štipendiá z prostriedkov štátneho rozpočtu podľa § 96 zákona (čl. 2 tohto štipendijného poriadku),
   2. motivačné štipendiá z prostriedkov štátneho rozpočtu podľa § 96a zákona (čl. 3 až 6 tohto štipendijného poriadku),
   3. štipendiá z vlastných zdrojov STU podľa § 97 zákona (čl. 7 až 9 tohto štipendijného poriadku).
4. Na účely priznávania a poskytovania štipendií z vlastných zdrojov STU podľa čl. 7 a 8 tohto štipendijného poriadku sa ustanovenia týkajúce sa študenta vzťahujú primerane aj na absolventa, u ktorého od riadneho skončenia štúdia neuplynulo viac ako 90 dní (čl. 7 bod 1 tohto štipendijného poriadku).
5. Štipendiá podľa bodu 3 tohto článku sú poskytované zo štipendijného fondu STU. Tvorba a štruktúra štipendijného fondu STU je upravená vo [štvrtej časti](#_ČASŤ_ŠTVRTÁ_TVORBA) tohto štipendijného poriadku.
6. Pokiaľ v tomto štipendijnom poriadku nie je ustanovené inak, študentovi môže byť priznané príslušné štipendium, ak splní podmienky na jeho priznanie uvedené v tomto štipendijnom poriadku.
7. O priznaní štipendia podľa bodu 3 tohto článku rozhoduje rektor alebo dekan fakulty v závislosti od druhu štipendia. V rozhodnutí o priznaní štipendia sa uvedie výška a splatnosť štipendia a odôvodnenie jeho priznania. Rozhodnutie o priznaní štipendia a  rozhodnutie o poskytnutí, prípadne neposkytnutí pôžičky podľa tohto štipendijného poriadku je konečné a nie je možné proti nemu podať žiadosť o preskúmanie. To neplatí pre rozhodnutia o priznaní sociálneho štipendia podľa čl. 2 tohto štipendijného poriadku. Všetky rozhodnutia musia byť vyhotovené písomne v listinnej podobe.
8. Pokiaľ v tomto štipendijnom poriadku nie je ustanovené inak, na doručovanie rozhodnutí v zmysle bodu 7 tohto článku sa použijú primerane ustanovenia o doručovaní podľa čl. 50 body 4, 5 a 7 vnútorného predpisu č. 4/2013 Študijný poriadok Slovenskej technickej univerzity v Bratislave v platnom znení. Tým nie sú dotknuté ustanovenia zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov upravujúce elektronickú úradnú komunikáciu.
9. Na konanie a rozhodovanie o priznávaní štipendií a pôžičiek podľa tohto štipendijného poriadku sa nevzťahuje zákon č. 71/1967 Zb. o správnom konaní (správny poriadok) v znení neskorších predpisov. To neplatí pri konaní a rozhodovaní o priznaní sociálneho štipendia podľa čl. 2 tohto štipendijného poriadku.
10. Ak ďalej nie je ustanovené inak, štipendium podľa tohto štipendijného poriadku sa poskytuje bezhotovostne, bankovým prevodom na bankový účet vedený v Slovenskej republike, v lehote splatnosti 30 kalendárnych dní odo dňa doručenia rozhodnutia o priznaní štipendia študentovi.
11. Na účely uvedené v  bode 10 tohto článku je študent povinný zadať do akademického informačného systému (ďalej len „AIS“) číslo bankového účtu, na ktorý má byť štipendium poskytované, pričom je zodpovedný za správnosť a aktuálnosť údajov zadaných do AIS.
12. STU je oprávnená študenta vyzvať, aby splnil povinnosti uvedené v bode 11 tohto článku. Ak študent ani po výzve tieto povinnosti nesplní, štipendium mu nebude ani priznané ani poskytnuté.
13. Lehota splatnosti a spôsob poskytovania sociálneho štipendia z prostriedkov štátneho rozpočtu sú upravené v § 96 ods. 8 zákona.
14. Pre poskytovanie podnikových štipendií podľa § 97a zákona platia ustanovenia článku 8a tohto štipendijného poriadku.

# ČASŤ DRUHÁ PRAVIDLÁ NA priznávanie a poskytovanie ŠTIPENDIÍ Z PROSTRIEDKOV ŠTÁTNEHO ROZPOČTU

## Článok 2 **Sociálne štipendiá z prostriedkov štátneho rozpočtu**

Podmienky priznávania a poskytovania sociálneho štipendia študentom a ďalšie podrobnosti sú ustanovené v § 96 zákona a vo všeobecne záväznom právnom predpise[[1]](#footnote-1) vydanom Ministerstvom školstva, vedy, výskumu a športu Slovenskej republiky (ďalej len „ministerstvo“).

## Článok 3 **Motivačné štipendiá z prostriedkov štátneho rozpočtu**

1. STU môže priznať študentom z prostriedkov štátneho rozpočtu motivačné štipendiá:
   1. **v študijných odboroch určovaných v metodike** podľa § 89 ods. 8 zákona (ďalej len „metodika“) na základe analýz a prognóz vývoja trhu práce (ďalej len „motivačné štipendium odborové“) so zohľadnením študijných výsledkov z predchádzajúceho štúdia; ak ide o študenta študijného programu prvého stupňa v prvom roku štúdia sa zohľadnia študijné výsledky z posledného roku štúdia na strednej škole [96a ods. 1 písm. a) zákona]. Kritériá priznávania motivačného štipendia odborového sú určené v čl. 4 tohto štipendijného poriadku.
   2. **za vynikajúce plnenie študijných povinností**, dosiahnutie vynikajúceho výsledku v oblasti štúdia, výskumu, vývoja, umeleckej alebo športovej činnosti [96a ods. 1 písm. b) zákona].
2. Motivačné štipendiá podľa bodu. 1 písm. b) tohto článku môžu byť priznané ako:
   1. motivačné štipendiá za vynikajúce študijné výsledky; kritériá priznávania motivačného štipendia za vynikajúce študijné výsledky sú určené v čl. 5 tohto štipendijného poriadku,
   2. motivačné štipendiá za mimoriadne výsledky; kritériá priznávania motivačného štipendia za mimoriadne výsledky sú určené v čl. 6 tohto štipendijného poriadku.
3. Motivačné štipendium odborové podľa bodu 1 písm. a) tohto článku sa priznáva najviac päťdesiatim percentám študentov metodikou určeného študijného odboru príslušnej fakulty alebo inej súčasti STU z celkového počtu študentov študujúcich určený študijný odbor na príslušnej fakulte alebo inej súčasti STU k 31. 10. aktuálneho akademického roka. Počet študentov a výška daného štipendia v relatívnej miere (percentách) k základnej výške podľa bodu 5 tohto článku môže byť diferencovaná podľa stupňa vysokoškolského vzdelávania, podľa študijných odborov, podľa študijných programov, prípadne podľa roku štúdia, aj s cieľom zvýšenia motivácie študentov k štúdiu jednotlivých študijných programov. Podrobnosti si upravia fakulty vo svojich štipendijných poriadkoch.
4. Motivačné štipendium podľa bodu 1 písm. b) tohto článku sa priznáva najviac desiatim percentám študentov z celkového počtu študentov príslušnej fakulty alebo inej súčasti STU k 31. 10. aktuálneho akademického roku. Počet študentov a výška daného štipendia v relatívnej miere (percentách) k základnej výške podľa bodu 6 tohto článku môže byť diferencovaná podľa stupňa vysokoškolského vzdelávania, podľa študijných programov, prípadne podľa roku štúdia, aj s cieľom zvýšenia motivácie štúdia jednotlivých študijných programov. Podrobnosti si upravia fakulty vo svojich štipendijných poriadkoch.
5. **Základná výška motivačného štipendia odborového podľa bodu 1 písm. a) tohto článku na jedného študenta** **platná pre príslušný kalendárny rok** sa určuje zo štipendijného fondu (čl. 11 ods. 4 tohto štipendijného poriadku) z časti pridelených prostriedkov štátneho rozpočtu pre príslušný kalendárny rok pre päťdesiat percent počtu študentov študujúcich študijný odbor určený metodikou z celkového počtu študentov študujúcich príslušný študijný odbor k 31. 10. akademického roka, ktorý končí v kalendárnom roku, pre ktorý boli prostriedky štátneho rozpočtu pridelené. Základná výška motivačného štipendia odborového podľa bodu 1 písm. a) tohto článku sa zaokrúhľuje na celých desať eur nahor a takto určená suma je zverejnená osobou poverenou rektorom na webovej stránke STU po pridelení prostriedkov štátneho rozpočtu.
6. **Základná výška motivačného štipendia podľa bodu 1 písm. b) tohto článku na jedného študenta** **platná pre príslušný kalendárny rok** sa určuje zo štipendijného fondu (čl. 11 bod. 5 tohto štipendijného poriadku) z časti pridelených prostriedkov štátneho rozpočtu pre príslušný kalendárny rok pre desať percent študentov z celkového počtu všetkých študentov k 31. 10. akademického roka, ktorý končí v kalendárnom roku, pre ktorý boli prostriedky štátneho rozpočtu pridelené. Základná výška motivačného štipendia podľa bodu 1 písm. b) tohto článku sa zaokrúhľuje na celých desať eur nahor a takto určená suma je zverejnená osobou poverenou rektorom na webovej stránke STU po pridelení prostriedkov štátneho rozpočtu.

## Článok 4 **Kritériá priznávania motivačného štipendia odborového**

1. Motivačné štipendium odborové sa priznáva študentom fakulty alebo inej súčasti STU podľa bodu 2, 3, 4 a 7 tohto článku študujúcich študijný odbor určený metodikou so zohľadnením študijných výsledkov z**predchádzajúceho štúdia**.
2. **Študentom bakalárskych študijných programov v prvom roku štúdia** môže byť priznané motivačné štipendium odborové, so zohľadnením študijných výsledkov z posledného školského roku štúdia na strednej škole, pričom fakulta si stanoví vo svojom štipendijnom poriadku ďalšie skutočnosti rozhodujúce pre posúdenie nároku na priznanie motivačného štipendia odborového.
3. **Študentom inžinierskych, magisterských alebo doktorandských študijných programov v prvom roku štúdia** môže byť priznané motivačné štipendium odborové so zohľadnením študijných výsledkov **z predchádzajúceho štúdia** (vážený študijný priemer za celé predchádzajúce štúdium). Ustanovenie prvej vety tohto bodu sa nepoužije v prípade študenta inžinierskeho, magisterského alebo doktorandského študijného programu v prvom roku štúdia po zmene študijného programu v rámci STU, ak bol študent na pôvodnom študijnom programe zapísaný v ďalšom roku štúdia. Na účel priznania motivačného štipendia odborového študentovi podľa druhej vety tohto bodu sa zohľadňuje štúdium pôvodného študijného programu, pričom sa postupuje podľa bodu 4 tohto článku, v prípade študenta doktorandského študijného programu podľa bodu 7 tohto článku.
4. **Študentom bakalárskych, inžinierskych alebo magisterských študijných programov v ďalších rokoch štúdia** môže byť priznané motivačné štipendium odborové so zohľadnením študijných výsledkov z predchádzajúceho **akademického roku** štúdia, a to v prípade, ak v predchádzajúcom akademickom roku študent neprekročil štandardnú dĺžku štúdia študijného programu (§ 52 a 53 zákona) a nemal štúdium prerušené na obdobie dlhšie ako 30 kalendárnych dní.
5. Študenti bakalárskych, inžinierskych alebo magisterských študijných programov, ktorí spĺňajú podmienku podľa bodu 4 tohto článku sa zoraďujú do poradovníka na základe váženého študijného priemeru (ďalej len „VŠP“), ktorého výpočet je uvedený čl. 16 Študijného poriadku STU, vzostupne - od najnižšieho VŠP po najvyšší VŠP.
6. V prípade rovnosti VŠP sa zohľadnia ďalšie kritériá:
   1. kvalita dosiahnutých študijných výsledkov v povinných predmetoch podľa bodu 4 tohto článku,
   2. ďalšie skutočnosti rozhodujúce pre posúdenie kvality plnenia študijných povinností, ktoré si stanoví fakulta vo svojom štipendijnom poriadku.
7. **Študentom doktorandských študijných programov v ďalších rokoch štúdia** môže byť priznané motivačné štipendium odborové so zohľadnením študijných výsledkov z predchádzajúceho **akademického roku** štúdia, a to v prípade, ak v predchádzajúcom akademickom roku študent neprekročil štandardnú dĺžku štúdia študijného programu (§ 54 zákona) a nemal štúdium prerušené na obdobie dlhšie ako 30 kalendárnych dní.
8. Študenti doktorandských študijných programov, ktorí spĺňajú podmienku podľa bodu 7 tohto článku sa zoradia podľa kvality dosiahnutých výsledkov vedeckej časti štúdia, a to najmä kvality publikačnej činnosti študenta. V prípade porovnateľnej úrovne publikačnej činnosti sa zohľadňuje plnenie ďalších úloh stanovených v individuálnom študijnom pláne. Podrobnosti si bližšie stanoví fakulta vo svojom štipendijnom poriadku.
9. Výška motivačného štipendia odborového nesmie prekročiť trojnásobok základnej výšky motivačného štipendia odborového podľa čl. 3 bod 5 tohto štipendijného poriadku.
10. Motivačné štipendium odborové sa poskytuje študentom **jednorazovo** postupom podľačl. 1 bod 10 až 12 tohto štipendijného poriadku najneskôr do konca kalendárneho roka, pre ktorý boli prostriedky štátneho rozpočtu pridelené.
11. O priznaní motivačného štipendia odborového rozhoduje rektor alebo dekan podľa čl. 1 bod 7 tohto štipendijného poriadku
12. Motivačné štipendium odborové sa prizná a poskytne študentovi bez podania žiadosti, ak študent splnil kritériá podľa tohto článku.

## Článok 5 **Kritériá priznávania motivačného štipendia za vynikajúce študijné výsledky**

1. Motivačné štipendium za vynikajúce študijné výsledky sa priznáva študentom bakalárskych, inžinierskych, magisterských alebo doktorandských študijných programov za vynikajúce plnenie študijných povinností dosiahnutých v danom stupni štúdia **v predchádzajúcom akademickom roku**, ak študent nemal v tom roku prerušené štúdium na obdobie dlhšie ako 30 kalendárnych dní.
2. **Študentom bakalárskych, inžinierskych alebo magisterských študijných programov** podľa bodu 1 tohto článku môže byť priznané motivačné štipendium za vynikajúce študijné výsledky, ak v posudzovanom akademickom roku študent neprekročil štandardnú dĺžku štúdia študijného programu (§ 52 a 53 zákona), úspešne absolvoval všetky predmety zapísané v  študijnom pláne (dosiahol hodnotenie A až E) a jeho VŠP bol **najviac do 2,2 vrátane**.
3. Študenti bakalárskych, inžinierskych alebo magisterských študijných programov, ktorí spĺňajú podmienku podľa bodu 2 tohto článku, sa zoraďujú do poradovníka na základe VŠP vzostupne - od najnižšieho VŠP po najvyšší VŠP.
4. V prípade rovnosti VŠP sa zohľadnia ďalšie kritériá:
5. kvalita dosiahnutých študijných výsledkov v povinných predmetoch podľa bodu 2 tohto článku,
6. ďalšie skutočnosti rozhodujúce pre posúdenie kvality plnenia študijných povinností, ktoré si stanoví fakulta vo svojom štipendijnom poriadku.
7. **Študentom doktorandských študijných programov** podľa bodu 1 tohto článku môže byť priznané motivačné štipendium za vynikajúce študijné výsledky, ak v posudzovanom akademickom roku študent neprekročil štandardnú dĺžku štúdia študijného programu (§54 zákona) a úspešne absolvoval všetky predmety zapísané v študijnom pláne.
8. Študenti doktorandských študijných programov, ktorí spĺňajú podmienku podľa bodu 5 tohto článku, sa zoradia podľa kvality dosiahnutých výsledkov vedeckej časti štúdia, a to najmä kvality publikačnej činnosti. V prípade porovnateľnej úrovne publikačnej činnosti sa zohľadňuje plnenie ďalších úloh stanovených v individuálnom študijnom pláne. Podrobnosti si bližšie stanoví fakulta vo svojom štipendijnom poriadku.
9. Výška motivačného štipendia za vynikajúce študijné výsledky pre študentov bakalárskych, inžinierskych, magisterských alebo doktorandských študijných programov nesmie prekročiť
10. trojnásobok základnej výšky motivačného štipendia podľa čl. 3 bod 6 tohto štipendijného poriadku.
11. Motivačné štipendium za vynikajúce študijné výsledky sa priznáva a poskytuje študentom **jednorazovo** postupom podľa čl. 1 bod 10 až 12 tohto štipendijného poriadku, najneskôr do konca kalendárneho roka, pre ktorý boli prostriedky štátneho rozpočtu pridelené.
12. O priznaní motivačného štipendia za vynikajúce študijné výsledky rozhoduje rektor alebo dekan podľa čl. 1 bod 7 tohto štipendijného poriadku.
13. Motivačné štipendium za vynikajúce študijné výsledky sa prizná a poskytne študentovi bez podania žiadosti, ak študent splnil kritériá podľa tohto článku.

## Článok 6 **Kritériá priznávania motivačného štipendia za mimoriadne výsledky**

1. Motivačné štipendium za mimoriadne výsledky môže byť priznané študentom bakalárskych, inžinierskych, magisterských alebo doktorandských študijných programov zo štipendijného fondu z časti pridelených prostriedkov štátneho rozpočtu [čl. 11 bod 1 písm. a) tohto štipendijného poriadku] za:
   1. mimoriadne plnenie študijných povinností,
   2. mimoriadny výsledok v oblasti výskumu alebo vývoja,
   3. úspešnú reprezentáciu STU, fakulty, alebo inej súčasti STU v športových súťažiach,
   4. úspešnú reprezentáciu STU, fakulty, alebo inej súčasti STU v umeleckých súťažiach,
   5. úspešnú reprezentáciu STU fakulty, alebo inej súčasti STU v súťažiach v oblasti štúdia, výskumu alebo vývoja.
2. Pre účely priznania motivačného štipendia za mimoriadne výsledky podľa bodu 1 písm. c) až e) tohto článku sa rozumie „úspešnou reprezentáciou“ reprezentácia STU, príslušnej fakulty alebo inej súčasti STU, kde študent študuje, s umiestnením na prvých troch miestach na súťažiach fakultného alebo univerzitného charakteru, resp. regionálneho, celoslovenského, európskeho alebo celosvetového charakteru.
3. Dekan rozhoduje podľa čl. 1 bod 7 tohto štipendijného poriadku o priznaní a výške motivačného štipendia za mimoriadne výsledky pre študentov študijných programov uskutočňovaných na fakulte, pričom štipendium je poskytované zo štipendijného fondu fakulty (čl. 11 bod 2 tohto štipendijného poriadku).
4. Rektor rozhoduje podľa čl. 1 bod 7 tohto štipendijného poriadku o priznaní a výške motivačného štipendia za mimoriadne výsledky:
   1. pre študentov študijných programov uskutočňovaných na iných súčastiach STU ako sú fakulty, pričom sú poskytované z osobitného štipendijného fondu (čl. 11 bod 2 tohto štipendijného poriadku),
   2. pre všetkých študentov STU, pričom sú poskytované zo štipendijného fondu rektora (čl. 11 bod 2 tohto štipendijného poriadku).
5. Výška motivačného štipendia za mimoriadne výsledky podľa bodu 1 tohto článku závisí od výšky naakumulovaných prostriedkov v štipendijnom fonde a zároveň nesmie prekročiť jedennásobok základnej výšky motivačného štipendia podľa čl. 3 bod 6 tohto štipendijného poriadku.
6. Ak ďalej nie je ustanovené inak, návrh na priznanie motivačného štipendia za mimoriadne výsledky podľa bodu 1 tohto článku môže podať rektorovi alebo dekanovi ktorýkoľvek člen príslušnej akademickej obce spravidla do konca akademického roka, počas ktorého došlo k udalosti umožňujúcej podanie návrhu na priznanie motivačného štipendia za mimoriadne výsledky. Rektor alebo dekan môže rozhodnúť o priznaní motivačného štipendia za mimoriadne výsledky aj bez podania návrhu.
7. Motivačné štipendium za mimoriadne výsledky podľa bodu 1 tohto článku sa priznáva a poskytuje študentom **jednorazovo** postupompodľa čl. 1 bod 10 až 12 tohto štipendijného poriadku,obvykle v akademickom roku, v ktorom nastala skutočnosť, za ktorú sa priznáva, alebo najneskôr do konca kalendárneho roku, v ktorom príslušný akademický rok končí.
8. Na priznanie motivačného štipendia za mimoriadne výsledky podľa tohto článku môžu byť navrhnuté aj kolektívy. V takom prípade každému členovi kolektívu bude priznaná rovnaká výška štipendia podľa bodu 5 tohto článku.
9. Študent nemá právny nárok na priznanie motivačného štipendia za mimoriadne výsledky podľa tohto článku. Rozhodnutie rektora alebo dekana o jeho priznaní je konečné podľa čl. 1 bod 7 tohto štipendijného poriadku.

# ČASŤ TRETIA PRAVIDLÁ na priznávanie a poskytovanie ŠTIPENDIÍ Z VLASTNÝCH ZDROJOV STU

## Článok 7 **Všeobecné ustanovenia priznávania a poskytovania štipendií z vlastných zdrojov STU**

1. STU priznáva v rámci možností svojim študentom a absolventom, u ktorých od riadneho skončenia štúdia neuplynulo viac ako 90 dní, štipendiá z vlastných zdrojov **najmä** za vynikajúce plnenie študijných povinností, dosiahnutie vynikajúceho výsledku v oblasti štúdia, výskumu a vývoja, umeleckej alebo športovej činnosti alebo ako jednorazovú, či pravidelnú sociálnu podporu (§ 97 ods. 1 zákona).
2. Dekan rozhoduje podľa čl. 1 bod 7 tohto štipendijného poriadku o priznaní štipendií zo štipendijného fondu z vlastných zdrojov fakulty pre študentov študijných programov uskutočňovaných na fakulte, pričom sú poskytované z fakultného štipendijného fondu (čl. 11 bod 2 tohto štipendijného poriadku).
3. Rektor rozhoduje podľa čl. 1 bod 7 tohto štipendijného poriadku o priznaní štipendií zo štipendijného fondu z vlastných zdrojov STU:
   1. pre študentov študijných programov uskutočňovaných na iných súčastiach STU ako sú fakulty, pričom sú poskytované z osobitného štipendijného fondu (čl. 11 bod 2 tohto štipendijného poriadku),
   2. pre všetkých študentov STU, pričom sú poskytované zo štipendijného fondu rektora (čl. 11 bod 2 tohto štipendijného poriadku).

## Článok 8 **Mimoriadne štipendiá z vlastných zdrojov STU**

1. Štipendiá z vlastných zdrojov majú charakter mimoriadneho štipendia a môžu byť poskytované **jednorazovo, opakovane,** resp. **pravidelne**. Štipendiá z vlastných zdrojov môžu byť poskytované aj ad hoc.
2. Mimoriadne štipendiá z vlastných zdrojov STU môžu byť priznané:
   1. za vynikajúce plnenie študijných povinností v priebehu štúdia alebo počas celého štúdia študijného programu,
   2. za vynikajúcu záverečnú prácu,
   3. za mimoriadny výsledok v oblasti výskumu alebo vývoja,
   4. za úspešnú reprezentáciu STU, fakulty, alebo inej súčasti STU v športových súťažiach,
   5. za úspešnú reprezentáciu STU, fakulty, alebo inej súčasti STU v umeleckých súťažiach,
   6. za úspešnú reprezentáciu STU, fakulty, alebo inej súčasti STU v súťažiach v oblasti štúdia, výskumu alebo vývoja,
   7. na podporu štúdia v rámci mimo univerzitnej akademickej mobility študenta,
   8. na podporu zahraničných študentov,
   9. na podporu vrcholových športovcov,
   10. na podporu štúdia na STU,
   11. za príkladný občiansky postoj, pričom za príkladný občiansky postoj sa považuje prejav, postoj alebo čin, ktorým študent alebo absolvent preukázal vysoký stupeň morálky alebo občianskeho uvedomenia a prispel tak k šíreniu dobrého mena STU, fakulty, alebo inej súčasti STU,
   12. za aktívne pôsobenie v orgánoch akademickej samosprávy STU, fakulty alebo nimi ustanovených poradných orgánoch,
   13. za aktívny podiel na rozvoji, propagácii alebo reprezentácii STU, fakulty, alebo inej súčasti STU.
3. Na účely priznania mimoriadneho štipendia podľa bodu 2 písm. d) až f) tohto článku sa rozumie „úspešnou reprezentáciou“ reprezentácia STU, fakulty STU alebo inej súčasti STU, kde študent študuje, s umiestnením na prvých troch miestach na súťažiach fakultného alebo univerzitného charakteru, resp. regionálneho, celoslovenského, európskeho alebo celosvetového charakteru.
4. Podmienky priznávania a poskytovania mimoriadneho štipendia na podporu vrcholových športovcov podľa bodu 2 písm. i) tohto článku upraví vnútorná organizačná a riadiaca norma vydaná rektorom.
5. Študent alebo absolvent podľa čl. 7 bodu 1 tohto štipendijného poriadku nemá právny nárok na priznanie štipendia podľa tohto článku. Rozhodnutie rektora alebo dekana o  priznaní mimoriadneho štipendia z vlastných zdrojov je konečné podľa čl. 1 bod 7 tohto štipendijného poriadku.
6. Návrh na priznanie mimoriadneho štipendia z vlastných zdrojov podľa bodu 2 tohto článku môže podať ktorýkoľvek člen akademickej obce, spravidla do konca akademického roka, počas ktorého došlo k udalosti umožňujúcej podanie návrhu na priznanie mimoriadneho štipendia z vlastných zdrojov; to neplatí pre návrh na priznanie mimoriadneho štipendia na podporu vrcholových športovcov podľa bodu 2 písm. i) tohto článku, kde podrobnosti o podávaní návrhu upraví príslušná vnútorná organizačná a riadiaca norma vydaná rektorom. Rektor alebo dekan môže rozhodnúť o priznaní mimoriadneho štipendia z vlastných zdrojov aj bez podania návrhu
7. Výška mimoriadneho štipendia z vlastných zdrojov nesmie prekročiť dvojnásobok základnej výšky motivačného štipendia podľa čl. 3 bod 6 tohto štipendijného poriadku.
8. Mimoriadne štipendium z vlastných zdrojovsa priznáva a poskytuje postupom podľa čl. 1 bod 10 až 12 tohto štipendijného poriadku obvykle v akademickom roku, v ktorom nastala skutočnosť, za ktorú sa priznáva, alebo najneskôr do konca kalendárneho roku, v ktorom príslušný akademický rok končí.
9. Podrobnosti o priznávaní a poskytovaní mimoriadneho štipendia z vlastných zdrojov fakúlt si môžu upraviť fakulty v štipendijných poriadkoch fakúlt.

## Článok 8a **Podnikové štipendium**

1. STU alebo fakulta STU môže uzatvoriť s podnikateľom zmluvu o štipendijnom programe na poskytovanie podnikových štipendií podľa § 97a zákona.
2. Účelom podnikového štipendia je podpora štúdia vo vybraných študijných programoch alebo motivácia k voľbe určitej témy záverečnej práce. Na podnikové štipendium nemá študent právny nárok.
3. Podnikové štipendium sa neposkytuje zo štipendijného fondu STU podľa článku 11 tohto štipendijného poriadku. Podrobnosti pre poskytovanie podnikového štipendia sú ustanovené v § 97a zákona.

## Článok 9 **Vypustený od 24. 02. 2015**

## Článok 10 **Študentské pôžičky**

1. Zo štipendijného fondu z vlastných zdrojov možno študentom bakalárskych, inžinierskych, magisterských alebo doktorandských študijných programov poskytnúť pôžičku na pokrytie nákladov spojených so štúdiom a na uspokojenie ich sociálnych potrieb (§ 101 ods. 3 zákona).
2. O poskytnutí pôžičky na žiadosť študenta a jej výške rozhoduje dekan fakulty, ak sa štúdium uskutočňuje na fakulte alebo rektor, ak sa štúdium uskutočňuje na iných súčastiach STU podľa čl. 1 bod 7 tohto štipendijného poriadku.
3. Súčasťou rozhodnutia o poskytnutí pôžičky je aj určenie jej výšky, spôsobu splácania, termínu a podmienok splatnosti a úroková miera.
4. Študentovi sa poskytuje pôžička spravidla jedenkrát počas celej doby štúdia na STU.
5. Študent nemá právny nárok na poskytnutie študentskej pôžičky podľa tohto článku.

# ČASŤ ŠTVRTÁ TVORBA ŠTIPENDIJNÉHO FONDU STU

## Článok 11 **Štipendijný fond STU - tvorba a štruktúra**

1. Štipendijný fond STU sa vytvára:
   1. z časti dotácie zo štátneho rozpočtu na sociálnu podporu študentov určenej na sociálne štipendiá a motivačné štipendiá (§ 96 a § 96a zákona),
   2. z časti výnosov zo školného (§ 92 ods. 20 zákona), pričom najmenej 20 % výnosov zo školného podľa § 92 ods. 5 a 6 zákona je príjmom štipendijného fondu STU,
   3. z kladného celkového hospodárskeho výsledku STU na základe rozhodnutia Akademického senátu STU,
   4. z darov, z dedičstva a z výnosov z nich,
   5. z grantov, ak to grantová schéma umožňuje,

pričom položky b) až e) tohto bodu sú vlastné zdroje štipendijného fondu STU.

1. Pre poskytovanie štipendií študentom študijných programov uskutočňovaných na fakultách si jednotlivé fakulty vytvárajú fakultné štipendijné fondy, na rektoráte sa vytvára štipendijný fond rektora a pre poskytovanie štipendií študentom študijných programov uskutočňovaných na iných súčastiach STU sa vytvára osobitný štipendijný fond. Finančné prostriedky štipendijného fondu sú vedené na samostatných bankových účtoch oddelene od ostatných finančných prostriedkov.
2. Fakultné štipendijné fondy, osobitný štipendijný fond a štipendijný fond rektora, združujúce finančné prostriedky podľa bodu 1 tohto článku spolu vytvárajú štipendijný fond STU.
3. Prostriedky štipendijného fondu STU zo štátneho rozpočtu pridelené na motivačné štipendiá pre študentov v určených študijných odboroch podľa § 96a ods. 1 písm. a) zákona [čl. 3 bod 1 písm. a) tohto štipendijného poriadku] sa rozdeľujú na fakulty (fakultné štipendijné fondy) a iné súčasti STU (osobitný štipendijný fond) úmerne počtu študentov na všetkých troch stupňoch vysokoškolského štúdia v študijných odboroch určených metodikou (§ 89 ods. 8 zákona).
4. Prostriedky štipendijného fondu STU zo štátneho rozpočtu pridelené na motivačné štipendia podľa § 96a ods. 1 písm. b) zákona [čl. 3 bod 1 písm. b) tohto štipendijného poriadku] sa rozdeľujú v pomere 7 : 1 na motivačné štipendiá za vynikajúce študijné výsledky [čl. 3 bod 2 písm. a) tohto štipendijného poriadku] a motivačné štipendiá za mimoriadne výsledky [čl. 3 bod 2 písm. b) tohto štipendijného poriadku] pričom:
   1. prostriedky na motivačné štipendium za vynikajúce študijné výsledky sa rozdeľujú na fakulty (fakultné štipendijné fondy) a iné súčasti STU (osobitný štipendijný fond) úmerne počtu študentov na všetkých troch stupňoch vysokoškolského štúdia,
   2. prostriedky na motivačné štipendiá za mimoriadne výsledky sa rozdeľujú v pomere 7 : 2, kde 7/9 sa delí na fakulty a iné súčasti STU (fakultné štipendijné fondy a osobitný štipendijný fond) úmerne počtu študentov na všetkých troch stupňoch vysokoškolského štúdia a  2/9 sú poskytnuté do štipendijného fondu rektora.
5. Na základe rozhodnutia rektora alebo dekana môžu byť prostriedky fakultného štipendijného fondu alebo osobitného štipendijného fondu z časti dotácie zo štátneho rozpočtu určené na motivačné štipendiá za vynikajúce študijné výsledky podľa bodu 5 písm. a) tohto článku v prípade nevyčerpania použité na poskytnutie motivačných štipendií za mimoriadne výsledky podľa bodu 5 písm. b) tohto článku.
6. Fakulty a iné súčasti STU sú povinné zaslať v každom akademickom roku, **najneskôr do** **15. apríla,** do štipendijného fondu rektora najmenej 10 % zo sumy získanej do svojho štipendijného fondu z časti výnosov zo školného podľa bodu 1 písm. b) tohto článku. Výnosy zo školného, ktoré boli fakulte alebo inej súčasti STU uhradené po 15. apríli je potrebné odviesť do štipendijného fondu rektora **najneskôr do konca príslušného akademického roka**, v ktorom povinnosť uhradiť školné vznikla.

## Článok 12 **Iné štipendiá**

Štipendiá priznané študentom na základe osobitných zmlúv sa riadia ustanoveniami týchto zmlúv.

# ČASŤ PIATA Prechodné a ZÁVEREČNÉ USTANOVENIA

## Článok 13

1. Ak fakulta potrebuje podrobnejšie upraviť podmienky priznávania a poskytovania štipendií pre svojich študentov ako ich upravuje tento štipendijný poriadok, a to pri dodržaní zásad v ňom stanovených, môže tak urobiť v zmysle § 33 ods. 3 písm. c) zákona vydaním vlastného vnútorného predpisu (ďalej tiež „štipendijný poriadok fakulty“).
2. Fakulty sú oprávnené do 1. januára 2014 zosúladiť svoje platné štipendijné poriadky s týmto štipendijným poriadkom. Po márnom uplynutí tejto lehoty bez vydania vnútorného predpisu podľa predchádzajúcej vety platí, že fakulta sa riadi týmto štipendijným poriadkom; tým nie je dotknuté oprávnenie fakúlt v zmysle bodu 1 tohto článku.
3. Ustanovenia štipendijných poriadkov fakúlt, ktoré boli vydané do dňa účinnosti tohto štipendijného poriadku strácajú platnosť dňom účinnosti tohto štipendijného poriadku v takom rozsahu, v akom  sú s ním v rozpore.
4. Štipendijný poriadok fakulty nesmie zužovať ani rozširovať rozsah práv a povinností, v akom sú priznané týmto štipendijným poriadkom; štipendijný poriadok fakulty je možné vydať len za účelom úpravy špecifických podrobností uvedených v  tomto štipendijnom poriadku vo vzťahu k príslušnej fakulte, a to pri dodržaní zásad v ňom stanovených. Tým nie je dotknuté oprávnenie fakulty v zmysle čl. 3 bod 3; čl. 3 bod 4, čl. 4 bod 2; čl. 4 bod 6 písm. b); čl. 4 bod 8; čl. 5 bod 4 písm. b); čl. 5 bod 6; čl. 8 bod 9 tohto štipendijného poriadku a ostatných ustanovení tohto štipendijného poriadku, z ktorých je zrejmé oprávnenie fakulty upraviť pravidlá, kritéria a pod. odlišným spôsobom.
5. Podmienky a kritériá, na základe ktorých sa posudzuje vznik nároku na priznanie a poskytnutie štipendia, ktoré boli dosiahnuté pred účinnosťou tohto štipendijného poriadku sa považujú za podmienky a kritériá splnené v zmysle ustanovení tohto štipendijného poriadku, ak boli dosiahnuté v akademickom roku 2013/2014; to neplatí pre mimoriadne štipendiá na podporu vrcholových športovcov podľa čl. 8 bod 2 písm. e), kde posudzované kritériá mohli byť dosiahnuté aj v akademickom roku 2012/2013.
6. Štipendiá, ktoré sú študentom priznané za činnosti dosiahnuté v akademickom roku 2012/2013 budú poskytnuté najneskôr do 31.12.2013 podľa predpisov platných do účinnosti tohto štipendijného poriadku.
7. Všetky zmeny a doplnky tohto štipendijného poriadku musia byť schválené Akademickým senátom STU v zmysle § 9 ods. 1 písm. b) zákona.
8. Rektor sa splnomocňuje, aby po zmene a doplnení tohto Štipendijného poriadku STU podľa bodu 7 tohto článku vydal jeho úplné znenie.
9. Rušia sa:
   1. Smernica 3/2008-N - Štipendijný poriadok Slovenskej technickej univerzity v Bratislave schválený v AS STU dňa 31. 3. 2008,
   2. Dodatok č. 1 k smernici č. 3/2008-N - Štipendijný poriadok Slovenskej technickej univerzity v Bratislave schválený v AS STU dňa 23. 11. 2009,
   3. Dodatok č. 2 k smernici č. 3/2008-N - Štipendijný poriadok Slovenskej technickej univerzity v Bratislave schválený v AS STU dňa 24. 10. 2011,
   4. Smernica 4/2008 - Kritériá mimoriadneho štipendia zo dňa 1. 4. 2008,
   5. Štatút Cena rektora zo dňa 17.3.2008,
   6. Štatút udeľovania ocenenia rektora „Študent roka“ pri príležitosti medzinárodného dňa študentstva zo dňa 11.7.2011.
10. Tento Štipendijný poriadok Slovenskej technickej univerzity v Bratislave bol schválený Akademickým senátom STU dňa 28. októbra 2013.
11. Štipendijný poriadok Slovenskej technickej univerzity v Bratislave nadobúda platnosť dňom jeho schválenia Akademickým senátom STU a účinnosť 1. novembra 2013. Dodatok číslo 1 k Štipendijnému poriadku Slovenskej technickej univerzity v Bratislave nadobudol účinnosť 24. februára 2015.
12. Dodatok číslo 2 k Štipendijnému poriadku Slovenskej technickej univerzity v Bratislave bol schválený Akademickým senátom STU dňa 10. apríla 2017, platnosť nadobúda dňom jeho schválenia a účinnosť 1. mája 2017.

(13) Dodatok číslo 3 k Štipendijnému poriadku Slovenskej technickej univerzity v Bratislave bol schválený Akademickým senátom STU dňa 26. októbra 2020, platnosť nadobúda dňom jeho schválenia a účinnosť dňom 1. január 2021.

prof. Ing. Miroslav Fikar, DrSc. [[2]](#footnote-2)

rektor STU

1. Vyhláška Ministerstva školstva Slovenskej republiky č. 102/2006 Z. z. o priznávaní sociálneho štipendia študentom vysokých škôl v platnom znení. [↑](#footnote-ref-1)
2. Na základe splnomocňujúceho ustanovenia v zmysle článku 13 bod 8 Štipendijného poriadku Slovenskej technickej univerzity v Bratislave. [↑](#footnote-ref-2)